

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** 20/2013

**Dňa:** 21.02.2013

**K bodu programu:** **č. 21**

**Názov materiálu: Informatívna správa o sociálnej pomoci a sociálnej starostlivosti za r. 2012.**

**Materiál obsahuje**: Návrh uznesenia

Dôvodová správa

Informatívna správa o sociálnej pomoci a sociálnej starostlivosti za r. 2012

Správa ETP Slovensko

**Materiál predkladá:** Mgr. Ján Tomus

Vedúci oddelenia sociálnych vecí a bytovej politiky.

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracoval:** Mgr. Ján Tomus Mária Motýľová

Ing. Ľudmila Murcková Mgr. Bibiána Kundľová

Mgr. Ľudmila Stašáková

**Návrh na uznesenie :**

MsZ v Starej Ľubovni berie na vedomie Informatívnu správu o sociálnej pomoci a sociálnej starostlivosti za rok 2012

Dôvodová správa

Materiál sa predkladá na základe schváleného plánu práce Mestského zastupiteľstva na r. 2013

**Informatívna správa o sociálnej pomoci a sociálnej starostlivosti**

**za rok 2012**

Mesto Stará Ľubovňa v roku 2012 úlohy v oblasti sociálnej pomoci a sociálnej starostlivosti zabezpečovalo v súlade s platnými zákonmi a právnymi normami prostredníctvom oddelenia školstva, sociálnych vecí, kultúry a športu.

Činnosť referátu sociálnych vecí bola zameraná na oblasti:

* inštitút osobitného príjemcu (ďalej „I OP“)
* dotácie pre žiakov z rodín v hmotnej núdzi/pod hranicou životného minima
* sociálnoprávna ochrana detí a sociálna kuratela
* jednorazové dávky v hmotnej núdzi
* zanedbávanie povinnej školskej dochádzky
* sociálne služby poskytované mestom - opatrovateľská služba
* starostlivosť o starých a zdravotne postihnutých občanov
* agenda bytovej politiky
* komunitné centrum

**Inštitút osobitného príjemcu**

Výkon inštitútu osobitného príjemcu (ďalej „I OP“) sa riadi Zákonom 544/2010 o dotáciách v pôsobnosti MPSVaR SR.

Zaradenie klienta do I OP je v kompetencii ÚPSVaR a vykonáva sa po individuálnom posúdení každého prípadu, a to na podnet ÚPSVaR, odd. sociálnoprávnej ochrany a sociálnej kurately, na základe hlásení škôl a na podnet referátu sociálnych vecí MsÚ.

Inštitút OP sa vykonáva v dvoch kategóriách. Prvú kategóriu tvoria rodiny, v ktorých je potrebné zlepšiť rodinné prostredie. Sanácia sa týka ekonomických, rodičovských a výchovných schopností rodiny, účelného využívania dávky, redukcie výskytu sociálno-patologických javov a pod. Druhá kategória je zameraná na rodičov zanedbávajúcich povinnú školskú dochádzku detí.

Rodiny zaradené do inštitútu OP poberajú priznané dávky vecnou alebo peňažnou formou. To znamená, poberateľom sú vydávané poukážky na nákup v zmluvných predajniach alebo je im poskytovaná asistencia pri nákupe potravín, ošatenia, osobných potrieb v nezmluvných predajniach. Z dávky boli uskutočňované platby za: náklady spojené s bývaním, výživné na deti, ktoré boli rodičom dočasne odňaté zo starostlivosti a pod.

Poberatelia dávok v hmotnej núdzi a PnD navštevujú referát soc. vecí cca 1-4 krát týždenne, z dôvodu vypísania poukážok, poradenstva, kalkulácie dávky, administratívnej pomoci (žiadosti, vyplnenie formulárov a pod.), čím sa dosahuje častý kontakt s rodinou. Prístup ku každej rodine je individuálny, rovnako individuálne je aj plánovanie kalkulácie výdavkov, realizované v spolupráci s klientom. Na základe finančného plánovania sú stanovené limity výberov, závisiace od výšky dávky a potrieb rodiny, čo napomáha poznaniu celkovej finančnej a sociálnej situácie v rodinách. Výkon inštitútu, ktorý zahŕňa okrem administratívnej práce i návštevy rodín, pomáha (v spolupráci s kurátormi ÚPSVR a komunitnými pracovníkmi) riešiť problémy v jednotlivých rodinách, povzbudzuje rodiny k väčšej aktivite, posilňuje ich sebavedomie, zodpovednosť, zlepšuje starostlivosť o zdravie, ošatenie, osobnú hygienu a školskú dochádzku detí.

**V roku 2012** sa v obidvoch kategóriách pracovalo s finančnou hodnotou **56 036,34 €,** poskytovanou **v priemere 64 rodinám**, čo robí vo vzťahu k počtu rodín, v porovnaní s rokom 2011, nárast o 10,34 %. Priebežné uvoľňovanie rodín z inštitútu vychádzalo zo zániku dôvodu ich zaradenia podmieneného sanáciou rodiny a u záškoláctva ukončením povinnej školskej dochádzky alebo zlepšením školskej dochádzky.

Tab. č. 1: Dávky poukázané na inštitút OP v rokoch 2011, 2012

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rok 2011/2012** | **Počet rodín** | | **DHN** | | **PnD+príspevky** | | **Spolu v €** | |
| **2011** | **2012** | **2011** | **2012** | **2011** | **2012** | **2011** | **2012** |
| Január | 56 | 64 | 1030,22 | 1323,94 | 2931,45 | 2704,43 | 3961,67 | 4028,37 |
| Február | 56 | 63 | 1088,61 | 1262,84 | 2669,95 | 2621,61 | 3758,56 | 3884,45 |
| Marec | 56 | 65 | 1353,32 | 1543,38 | 2493,87 | 3018,73 | 3847,19 | 4562,11 |
| Apríl | 56 | 64 | 1431,59 | 1428,26 | 2449,85 | 2999,03 | 3881,44 | 4427,29 |
| Máj | 57 | 61 | 1386,17 | 1970,71 | 2493,87 | 2635,55 | 3880,04 | 4606,26 |
| Jún | 52 | 62 | 1386,69 | 1666,94 | 2405,83 | 2588,03 | 3792,52 | 4254,97 |
| Júl | 56 | 69 | 1614,70 | 2242,74 | 2405,83 | 2857,27 | 4020,53 | 5100,01 |
| August | 60 | 73 | 1153,05 | 2280,40 | 2583,15 | 3039,54 | 3736,20 | 5319,94 |
| September | 61 | 70 | 1513,70 | 2138,10 | 2583,15 | 3107,16 | 4096,85 | 5245,26 |
| Október | 59 | 63 | 1664,51 | 2307,53 | 2367,04 | 2950,83 | 4031,55 | 5258,36 |
| November | 63 | 62 | 1387,37 | 2242,36 | 2616,77 | 2600,37 | 4004,14 | 4842,73 |
| December | 63 | 57 | 1356,63 | 1885,92 | 2697,19 | 2620,67 | 4053,82 | 4506,59 |
| **S p o l u :** | ø ø **ø 58** | ø **ø 64** | **16 366,56** | **22 293,12** | **30 697,95** | **33 743,22** | **47 064,51** | **56 036,34** |

**Dotácie pre žiakov z rodín v hmotnej núdzi, resp. v životnom minime**

V zmysle Zákona 544/2010 o dotáciách v pôsobnosti MPSVaR SR sa v hodnotenom roku na referáte soc. vecí vykonávala agenda dotácií pre žiakov z rodín v hmotnej núdzi a žiakov z rodín, u ktorých životné minimum nedosahuje štátom stanovenú výšku a ktoré navštevujú materské a základné školy v meste St. Ľubovňa, vrátane Spojenej školy internátnej, zriaďovateľom ktorej je Krajský školský úrad v Prešove. Dotácia je účelovo zameraná na výchovu k stravovacím návykom a na výchovu k plneniu školských povinností.

Tab. č. 2: Prehľad dotácií pre deti z rodín v HN, resp. v ŽM v roku 2012

|  |  |  |  |  |  |  |  |
| --- | --- | --- | --- | --- | --- | --- | --- |
|  | **strava (I.-XII.)** | | | **školské** **potreby** | | | |
| **ŠKOLA** | dotácia | čerpanie | zostatok | | dotácia | čerpanie | zostatok |
| ZŠ Komenského 6 | 5 579,60 | 5 299,15 | 280,45 | | 1 145,40 | 1 145,40 | 0 |
| ZŠ Levočská 6 | 1 499,45 | 1 384,20 | 115,25 | | 415,00 | 415,00 | 0 |
| ZŠ Za vodou 14 | 6 011,95 | 5 594,55 | 417,40 | | 1 344,60 | 1 344,60 | 0 |
| ZŠ Podsadek 140 | 34 740,00 | 34 188,00 | 552,00 | | 5 992,60 | 5 992,60 | 0 |
| ŠZŠ Levočská 22 | 9 206,25 | 8 448,15 | 758,10 | | 2 340,60 | 2 340,60 | 0 |
| MŠ Vsetínska 36 | 320,40 | 265,50 | 54,90 | | 66,40 | 66,40 | 0 |
| MŠ Tatranská 21 | 1 600,20 | 1 487,70 | 112,50 | | 132,80 | 132,80 | 0 |
| **Spolu**: | **58 957,85** | **56 667,25** | **2 290,60** | | **11 437,40** | **11 437,40** | **0** |

Dotácia na výchovu k stravovacím návykom sa poskytuje mesačne, a to v maximálnej výške 1,- €/obed. V roku 2012 bola táto dotácia priznaná v priemere 383 žiakom. V porovnaní s rokom 2011 došlo v roku 2012 k poklesu čerpania dotácie o 5,73 % (v roku 2011 bola dotácia na stravu čerpaná vo výške 60 114,77 €).

Dotácia na výchovu k plneniu školských povinností sa poskytuje 2-krát/rok, a to v celkovej výške 33,20 €. V roku 2012 bola táto dotácia poskytnutá v priemere 344 žiakom. V porovnaní s rokom 2011 došlo v roku 2012 tiež k poklesu čerpania dotácie na školské potreby a to o 12,90 % (v roku 2011 bola dotácia na školské potreby čerpaná vo výške 13 130,60 €).

**Sociálnoprávna ochrana detí a sociálna kuratela**

Na úseku starostlivosti o rodinu a dieťa Mesto Stará Ľubovňa poskytuje pomoc v naliehavých prípadoch maloletým deťom, ak je život alebo zdravie dieťaťa v doterajšom prostredí vážne ohrozené. Spolupracuje s orgánmi štátnej správy pri obnove rodinného prostredia, spolupôsobí pri výkone výchovných opatrení uložených súdom. Vyjadruje sa k spôsobu života občanov, ktorí majú záujem o náhradnú rodinnú starostlivosť.

Mesto podáva správy vo veci starostlivosti opatrovníka o nesvojprávneho na základe vyžiadania súdu. V hodnotenom roku to bolo celkom 47 správ o nesvojprávnych, 24 správ o povesti na maloletých a mladistvých na základe vyžiadania polície.

Od januára 2009, v súlade s občiansko-právnym poriadkom, sa Mesto stalo opatrovníkom pre súdne konania vo veci maloletých detí. V tomto roku sme sa zúčastnili na 31 pojednávaniach, ktoré sa konali za účelom nariadenia výchovného opatrenia, zvýšenia výživného a pozbavenia svojprávnosti na právne úkony, schválenie úkonu za nesvojprávneho.

Mesto v zmysle zákona NR SR č.305/2005 Z.z. o sociálnoprávnej ochrane detí a sociálnej kuratele prijalo VZN č. 43, ktoré ustanovuje podmienky poskytovania finančných príspevkov na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktoré bolo rozhodnutím súdu umiestnené v detskom domove. V zmysle tohto zákona 2x ročne sa prehodnocuje plnenie sociálneho plánu práce s rodinou dieťaťa, ktoré je umiestnené v sociálnom zariadení. V roku 2012 evidujeme 34 nezaopatrených detí, ktorým bola nariadená ústavná starostlivosť z dôvodu zanedbávania starostlivosti zo strany rodičov.

V zmysle tohto zákona platného od 01.09.2005 vzniká Mestu povinnosť podieľať sa na:

* obnove rodinného prostredia (do jedného roka od umiestnenia dieťaťa do DD),
* poskytnúť príspevok na dopravu pre rodiča alebo osobu, ktorej bolo zverené dieťa do osobnej starostlivosti,
* po uplynutí jedného roka pobytu dieťaťa v detskom domove na tvorbe úspor.

Od 0l. 0l. 2009 zákonom č. 466 /2008, ktorým sa mení a dopĺňa zákon 305/2005, dochádza k zmene v oblasti plnenia si povinnosti pri tvorbe úspor, a to tak, ak mesto preukáže, že vykonávalo opatrenia na predchádzanie vzniku krízových situácií v rodine počas jedného roka pred umiestnením dieťaťa do DD, nie je povinné podieľať sa na tvorbe úspor. Mesto poukazuje príspevok na tvorbu úspor na osobný účet dieťaťa, ktorý zriadil v jeho prospech detský domov alebo majetkový opatrovník. V zmysle tohto zákona v roku 2012 nevznikla povinnosť podieľať sa na tvorbe úspor ani u jedného maloletého, nakoľko agenda je robená preventívnym spôsobom. Nevzniknutím tejto povinnosti podieľať sa na tvorbe úspor mesto šetrí 90,-€/dieťa/mesiac, čo môže v ročnom prepočte znamenať úsporu 36 720,-€.

Jeden z posledných nástrojov sociálnoprávnej ochrany detí a sociálnej kurately je umiestnenie detí v detských domovoch. Napriek snahe mesta bolo potrebné v roku 2012 umiestniť 6 detí. Umiestneniu týchto detí sa nedalo predísť, nakoľko rodičia nespolupracovali pri sanácii rodinného a sociálneho prostredia, alebo pre svoj zdravotný stav toho neboli schopní.

Tab. č. 3: Prehľad maloletých detí umiestnených v DD

|  |  |  |
| --- | --- | --- |
| **Detský domov** | **Počet detí v DD** | **z toho novoprijatých detí v r. 2012** |
| **Prešov** | **2** | **-** |
| **Podolínec** | **12** | **-** |
| **Svidník** | **11** | **1** |
| **Solenice-ČR** | **3** | **-** |
| **Medilaborce** | **4** | **4** |
| **Spišská Belá** | **2** | **1** |
| **Spolu** | **34** | **6** |

**Jednorazové dávky v hmotnej núdzi**

V zmysle zákona NR SR č. 599/2003 Z.z. o pomoci v hmotnej núdzi a VZN č. 50 Mesto môže poskytnúť jednorazovú dávku sociálnej pomoci na základe písomnej žiadosti občana mesta.

V roku 2012 bolo podaných 17 žiadostí (15 v r.2011) o poskytnutie jednorazovej dávky sociálnej pomoci. Po prešetrení sociálnych pomerov v rodinách boli splnené podmienky a poskytnutá jednorazová finančná výpomoc v 13 prípadoch. Priemerná suma vyplatená na jednu žiadosť je 47,95 €.

Celkom čerpanie za rok 2012 bolo vo výške 815,- €. Poskytnutá finančná výpomoc bola oproti r.2011 vyššia o 89,- €.

**Zanedbávanie povinnej školskej dochádzky**

Obec ako príslušný správny orgán v zmysle zákona č. 596/2003 Z.z. Zákon o štátnej správe v školstve a školskej samospráve a o zmene a doplnení niektorých zákonov, zákona č. 372/1990 Zb. o priestupkoch v znení neskorších predpisov eviduje zanedbávanie povinnej školskej dochádzky a vykonáva štátnu správu v prvom stupni vo veciach ohrozovania výchovy a vzdelávania maloletého alebo zanedbávania starostlivosti o povinnú školskú dochádzku žiaka.

V školskom roku 2011/2012 bolo v evidencii mestského úradu 42 žiakov s nahláseným záškoláctvom. Priestupkové konanie sa konalo v 11 prípadoch, pri všetkých bolo uložené pokarhanie zákonných zástupcov žiaka. Na Okresnú prokuratúru bolo podaných 7 trestných oznámení na zákonných zástupcov žiaka v zmysle § 211 Trestného zákona.

Tab. č. 4: Evidencia zanedbávania povinnej školskej dochádzky za šk. rok 2011/2012

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Škola:** | **evidovaný** | | **priestupkové konania** | | **uložené pokarhania** | | **Trestné oznámenia** | | **Vymeškané hodiny** |
| Rok | **2011** | **2012** | **2011** | **2012** | **2011** | **2012** | **2011** | **2012** | **2012** |
| SŠI | 10 | 19 | 1 | 3 | 1 | 3 | 2 | 5 | 1174 |
| ZŠ, Levočská | - | 2 | - | 2 | - | - | - | - | 24 |
| ZŠ Podsadek | 24 | 19 | 1 | 6 | 1 | 6 | 1 | 2 | 620 |
| ZŠ Komenského | 6 | - | 1 | - | 1 | - | - | - | - |
| ZŠ sv. Hofbauera | 3 | - | - | - | - | - | 1 | - | - |
| ZŠ za vodou | 2 | 2 | - | - | - | - | - | - | 57 |
| **Spolu:** | **45** | **42** | **3** | **11** | **3** | **9** | **4** | **7** | **1 845** |

**Sociálne služby mesta - opatrovateľská služba**

Mesto Stará Ľubovňa je v súčasnosti dominantným poskytovateľom terénnej opatrovateľskej služby. Táto služba predstavuje nosnú a zatiaľ jedinú formu terénnych sociálnych služieb v kategórii seniorov, ale aj v kategórii dospelých v ekonomicky aktívnom veku, avšak už neaktívnych z dôvodu zdravotného postihnutia, ale aj mladých či detí, ktoré z dôvodu zdravotného handicapu nie sú schopné samostatného plnohodnotného života. Služby sa poskytujú v prirodzenom prostredí žiadateľov v rámci prirodzenej sociálnej štruktúry rodiny a domácnosti klienta. Opatrovateľská služba bola poskytnutá tým klientom, ktorí o ňu požiadali a spĺňali zákonom dané podmienky na jej poskytovanie.

Opatrovateľskú službu Mesto poskytuje žiadateľom bez vekového obmedzenia, ktorí v súlade so Zákonom 448/200/ o sociálnych službách požiadajú o túto službu a sú odkázaní na pomoc inej fyzickej osoby a to len v časovo vymedzenom rozsahu, počas pracovných dní a počas pracovnej doby v súlade s úradnými hodinami Mestského úradu.

Rozpočet na opatrovateľskú službu na rok 2012 vychádzal zo sumy 58 150,- €.

Úkony opatrovateľskej služby vykonávajú opatrovateľky Mesta na pracovnú zmluvu na konkrétnu odkázanú osobu. Opatrovateľskú službu na území mesta bližšie definuje VZN č. 51/2009 o poskytovaní sociálnych služieb a o spôsobe a výške úhrad za tieto služby.

Mesto poskytlo stravu v priemere 75 dôchodcom, z čoho cca. 40 dôchodcom bola poskytnutá aj donáška stravy. Príspevok Mesta na stravu dôchodcom za rok 2012 činil 2 998,77 €.

K 31. 12. 2012 bolo evidovaných 14 opatrovaných klientov, u ktorých je zavedená opatrovateľská služba na základe rozhodnutia o odkázanosti na sociálnu službu v súlade so zákonom 448/2008 Z.z. o sociálnych službách. Úkony opatrovateľskej služby vykonávalo u týchto opatrovaných ku koncu roka 2012 - 10 opatrovateliek. Úväzky opatrovateľov v hodnotenom období boli spolu 7,5 úväzku.

Za rok 2012 príjem od klientov za výkon opatrovateľskej služby bol 9 896,- €. Na mzdy a odvody pre opatrovateľskú službu Mesto použilo za sledované obdobie 42 742,- € a na tovary a služby (stravné lístky) 5 774,- €. Spolu výdaje na opatrovateľskú službu k 31.12.2012 boli 47 065,- €.

Tab. č. 5: Prehľad príjmov a výdajov na opatrovateľskú službu - porovnanie

|  |  |  |  |  |
| --- | --- | --- | --- | --- |
| **Rok** | | **2010** | **2011** | **2012** |
| **Príjem mesta** | od klientov za (DS+OS) | 10 463,00 € | 11 447,00 € | 9 896,00 € |
| **Výdaje mesta** | mzdy, odvody | 43 176,00 € | 46 080,00 € | 42 742,00 € |
|  | tovar, služby | 4 445,00 € | 5 774,00 € | 4 323,00 € |
|  | **Výdaje spolu** | **47 621,00 €** | **51 854,00 €** | **47 065,00 €** |

V roku 2012 bolo podaných 5 žiadostí o posúdenie odkázanosti na sociálnu službu. Podľa stupňa odkázanosti boli dvaja žiadatelia zaradení v VI. stupni odkázanosti, dvaja žiadatelia v V. stupni odkázanosti a jeden v II. stupni odkázanosti.

Za rok 2012 posudzujúci lekár mesta MUDr. Želmíra Matulíková na základe objednávky Mesta vypracovala lekárske posudky. Za vypracovanie jedného posudku je stanovená odmena vo výške 15,- €. Za rok 2012 bolo vypracovaných 5 lekárskych posudkov v sume 75,- €.

**Starostlivosť o starých a zdravotne postihnutých občanov**

V zmysle VZN č. 50 o poskytovaní jednorazovej sociálnej pomoci Mesto zabezpečuje spoločné stravovanie, t.j. jedno hlavné jedlo denne, pre občana mesta, ktorého stravovanie nemožno zabezpečiť inak a ktorý je poberateľom starobného alebo invalidného dôchodku a pre svoj nepriaznivý zdravotný stav je odkázaný na spoločné stravovanie. Mesto v zmysle smernice č. 4/2009 poskytuje na jedno hlavné jedlo finančný príspevok, a to vo výške 0,30 €, 0,40 €, a 0,50 € v závislosti od výšky dôchodku. V roku 2012 sa táto sociálna služba poskytovala 75 dôchodcom. Vybavených 25 nových žiadostí o poskytovanie stravy. Celkový príspevok mesta bol poskytnutý 31 dôchodcom v celkovej výške 2998,77 €.

Cena za l obed platná od 3/2012 je: - racionálna strava 1,7760 €

- DIA strava 2,0240 €

Tab. č. 6: Porovnanie počtu stravníkov a príspevku mesta na stravu

|  |  |  |  |
| --- | --- | --- | --- |
| **Rok** | **2010** | **2011** | **2012** |
| **Počet stravníkov** | 72 | 70 | 75 |
| **Príspevok mesta na stravu v €** | 2318,70 | 2743,80 | 2998,77 |
| **Príspevok mesta na pracovnú silu v €** | 6906,- | 6906,- | 6906,- |

Vzhľadom na to, že mesto nemá vlastnú vývarovňu, stravovanie zabezpečuje na základe uzatvorenej zmluvy v Domove pre seniorov v Starej Ľubovni. Mesto v zmysle tejto zmluvy hradí náklady na jednu pracovnú silu mesačne vo výške 575,50 €.

Mesto plánovalo v roku 2012 vybudovať seniorské centrum pre komplexné poskytovanie sociálnych služieb pre obyvateľov odkázaných na sociálnu službu, zriadené v súlade so zákonom č. 448/2008 Z.Z. o sociálnych službách, avšak táto predstava sa nezrealizovala a dotácia na tento účel bola vrátená. Nakoľko mesto nemá vlastnú vývarovňu, je potrebné zabezpečiť odkázaným obyvateľom mesta túto najvyhľadávanejšiu službu - stravovanie dôchodcov a tak zaistiť v mnohých prípadoch aspoň raz za deň teplé jedlo.

**Bytová politika**

Mesto má vo vlastníctve 162 nájomných bytov. Správcom týchto bytov je Slobyterm, spol. s r. o., Stará Ľubovňa.

Tab. č. 7: Mestské nájomné byty

|  |  |  |  |  |  |  |  |
| --- | --- | --- | --- | --- | --- | --- | --- |
| **LOKALITA** | **gars.** | **1-izb.** | **1,5-izb.** | **2-izb.** | **2,5-izb.** | **3-izb.** | **Spolu** |
| Za vodou č.20,22-16 b. j. | - | - | - | 8 | - | 8 | **16** |
| Za vodou č.24,26-26 b. j. | - | 5 | 11 | 10 | - | - | **26** |
| Za vodou č. 28-16 b. j. | - | - | - | 4 | 8 | 4 | **16** |
| Za vodou nad MŠ | - | - | - | 2 | 1 | 1 | **4** |
| Levočská 20 | 8 | - | - | 17 | - | - | **25** |
| Letná 7 | 17 | 50 | - | 1 | - | - | **68** |
| Levočská 38 | 1 | - | - | 2 | - | - | **3** |
| Mierová 13 | - | - | - | 1 | - | - | **1** |
| Sládkovičova 1 | - | - | - | 1 | - | - | **1** |
| Budovateľská 19 | - | - | - | 1 | - | - | **1** |
| 1. mája 5 | - | - | - | 1 | - | - | **1** |
| **S p o l u :** | **26** | **55** | **11** | **48** | **9** | **13** | **162** |

Z celkového počtu nájomných bytov sú dva dvojizbové byty v 26 b. j. na ulici Za vodou a jeden byt na ulici Levočskej č. 20/A bezbariérové.

Okrem týchto nájomných bytov spravuje Slobyterm, spol. s  r. o., Mestu aj nájomné byty nižšieho štandardu, a to:

dom č. 157/11 na ul. SNP, kde 2 obytné miestnosti obýva jedna rodina, spolu 8 ľudí,

dom č. 163/16 na ul. SNP, kde 6 obytných miestností obýva 6 rodín, spolu 48 ľudí,

dom č. 164/17 na ul. SNP, kde 4 obytné miestnosti obývajú 4 rodiny, spolu 15 ľudí

dom č. 117 v  Podsadku, kde 6 obytných miestností obývajú tri mnohopočetné rodiny, spolu 38 ľudí.

Ubytovacie priestory na Továrenskej ulici č. 14 sú monitorované pracovníkmi Mesta. Títo taktiež zabezpečujú a koordinujú platby spojené s užívaním týchto ubytovacích priestorov najmä prostredníctvom inštitútu osobitného príjemcu, do ktorého je väčšina užívateľov zaradená.

**Evidencia uchádzačov o pridelenie mestského nájomného bytu**

Po vykonanej aktualizácii evidencie uchádzačov o pridelenie mestských nájomných bytov je v evidencii Mesta k 31.12. 2012 spolu 122 žiadostí o pridelenie mestského nájomného bytu a 16 žiadostí o výmenu nájomného bytu. Z celkového počtu žiadostí o pridelenie bytu je:

29 žiadostí o pridelenie 2 alebo 3 izbového bytu,

24 žiadostí o pridelenie garsónky, 1 izbového alebo 1,5 izbového bytu,

69 žiadostí o pridelenie bytu nižšieho štandardu.

Celkový počet evidovaných žiadostí o pridelenie mestského nájomného bytu v  roku 2012 klesol oproti roku 2011. Výrazne však stúpol podiel žiadostí o pridelenie nájomného bytu nižšieho štandardu. Z dôvodu predpokladaného nárastu počtu obyvateľov, ktorí si z rôznych dôvodov nedokážu zabezpečiť bývanie iným spôsobom je reálny predpoklad, že počet žiadateľov o mestské nájomné byty nižšieho štandardu bude aj v ďalších rokoch stúpať.

**Prideľovanie bytov**

Bytová komisia MsZ pri prerokovávaní evidovaných žiadostí o pridelenie mestských nájomných bytov sa riadila VZN č. 6, ktorým sa stanovujú zásady prideľovania a spravovania mestských bytov.

Tab. č. 8: Porovnanie s rokom 2011

|  |  |  |  |
| --- | --- | --- | --- |
|  | **rok 2011** | **rok 2012** | **rozdiel** |
| Počet žiadostí o pridelenie bytu | 85 | 32 | -53 |
| Počet žiadostí o predĺženie nájomnej zmluvy | 109 | 88 | -21 |
| Počet pridelených nájomných bytov | 21 | 24 | +3 |

V októbri roku 2012 bola dokončená výstavba 16 b. j. D4 v lokalite Za vodou. Prideľovanie bytov v tomto novopostavenom bytovom dome sa uskutočnilo formou verejného žrebovania, ktoré sa konalo dňa 25. 10. 2012 v budove mestského úradu. Dňom 01. 12. 2012 bolo 16 nových nájomných bytov pridelených vyžrebovaným žiadateľom o mestské nájomné byty v súlade s ustanoveniami Zákona č. 443/2010 Z. z.

**Pohľadávky na nájomnom**

V roku 2012 bol veľký dôraz kladený aj pohľadávkam na nájomnom a ostatných službách spojených s bývaním v mestských nájomných bytoch, ktoré eviduje správca mestských nájomných bytov spoločnosť Slobyterm s. r. o. voči niektorým nájomcom.

Zefektívnením vzájomnej spolupráce a  komunikácie Mesta a  správcu mestských nájomných bytov nastalo v  tejto oblasti v roku 2012 výrazné zlepšenie.

Tab. č. 9: Porovnanie pohľadávok v €

|  |  |  |  |  |
| --- | --- | --- | --- | --- |
| **Lokalita** | **r. 2010-máj 2012** | **r.2010–sept. 2012** | **r.2010-nov. 2012** | **Porovnanie**  **máj – nov. 2012** |
| Levočská 20A | **28.394,03** | **26.838,58** | **25.530,25** | **-2.863,78** |
| Letná 7 | **43.793,96** | **41.667,84** | **39.350,30** | **-4.443,66** |
| Za vodou 20,22 | **9.339,55** | **10.323,06** | **8.518,47** | **- 821,08** |
| Za vodou 24,26 | **5.378,52** | **5.753,82** | **5.638,55** | **+ 260,03** |
| SNP 11 | **3.440,21** | **3.250,73** | **3.071,36** | **- 368,85** |
| SNP 16 | **11.953,77** | **11.692,14** | **11.370,10** | **- 583,67** |
| SNP 17 | **4.491,59** | **4.171,09** | **4.095,62** | **- 395,97** |
| Podsadek č. 117 | **438,40** | **850,93** | **1.140,77** | **+ 702,37** |
| Levočská 38 | **4.039,90** | **4.388,92** | **1.755,26** | **-2.284,64** |
| Sládkovičova | **2.714,42** | **0** | **0** | **-2.714,42** |
| **SPOLU:** | **113.984,35** | **108.937,11** | **100.470,68** | **-13.513,67** |

**Národný projekt terénnej sociálnej práce (komunitné centrum)**

V Komunitnom centre v Podsadku pracujú 4 terénni sociálni pracovníci (ďalej „TSP“) a 2 asistenti terénneho sociálneho pracovníka (ďalej „ATSP“), a to v rámci Národného projektu, podporeného v  Operačnom programe Zamestnanosť a sociálna inklúzia, ktorý je financovaný FSR. Hlavným cieľom tohto projektu je podpora sociálnej inklúzie osôb ohrozených sociálnym vylúčením rozvojom schopností jednotlivcov a rodín viesť samostatný život a pomôcť im sa integrovať do spoločnosti. Cieľovou skupinou sú rodiny a jednotlivci zažívajúci generačnú chudobu, prevažne z rómskej komunity.

V rámci Národného projektu Terénna sociálna práca (NP TSP) sú refundované mzdy TSP a ATSP, čiastočne telekomunikačné náklady a cestovné z FSR. NP TSP trvá do roku 2015

TSP a ATSP poskytujú tieto služby:

* *Finančné poradenstvo* – poskytuje sa hlavne zadlženým klientom pri pomoci s dobre nastaveným splátkovým kalendárom, kontaktmi s exekútorom, bankami a inými organizáciami, voči ktorým majú dlhy.
* *Sociálne poradenstvo* – poskytuje sa v Komunitnom centre, ako aj priamo v teréne. Poradenstvo pozostáva prevažne v poskytovaní základných informácií o sociálnom systéme, v ktorom sa klient nachádza, v pomoci písaní žiadosti o rôzne dávky a pomoci pri oslovovaní správnych inštitúcii.
* *Rodinné poradenstvo* – riešia sa krízové situácie v rodine, narodenie resp. úmrtie člena rodiny. V teréne sa realizuje individuálna práca s klientom a jeho rodinou v jeho prirodzenom prostredí. Vykonáva sa vyhľadávacia činnosť, ktorá spočíva v upozorňovaní rodiny, ktoré majú problém so starostlivosťou o deti, sú ohrozené na zdraví a žijú v nevyhovujúcich podmienkach.
* *Právne poradenstvo* – pomoc pri kontaktoch so súdnymi úradníkmi, pri exekučnom konaní, písaní žiadostí o výživné, uznanie otcovstva, rozvod a pod.
* *Zdravotné poradenstvo* – v teréne: vysielanie na očkovanie a preventívne prehliadky, odkazy rodičom z nemocnice o prepustení detí. Veľmi dôležitá je spolupráca TSP, lekárov a Regionálnym úradom verejného zdravotníctva v Starej Ľubovni, hlavne počas výskytu infekčných ochorení v osade (V mesiaci júl 2012 v M.Č. Podsadek vypukla žltačka. Zamestnanci Komunitného centra asistovali MUDr. Marte Benkovej pri zaočkovaní 100 detí.)
* *Pracovné poradenstvo* – pomoc pri nadviazaní kontaktu so zamestnávateľmi, pomoc pri tvorbe podnikateľských zámerov, pomoc pri vyhľadávaní sezónnych prác, vyhľadávanie voľných pracovných miest spolu s klientmi cez internet.

Zároveň sa pracuje s deťmi a mládežou, formou zmysluplného využívania voľného času, rozvoja schopností a zručností, doučovania a podpore vzdelávania. Práve túto vekovú kategóriu je potrebné podchytiť a pracovať s ňou, aby sme mohli dosiahnuť zmenu a pohyb v komunite k lepšiemu.

Tabuľka č. 10 Počet intervencií za rok 2012.

|  |  |  |  |  |  |  |
| --- | --- | --- | --- | --- | --- | --- |
| **Rok 2012** | **Počet intervencií** | **Oblasti intervencií** | | | | |
| zdravie | bývanie | zamestnanosť | sociálno-patologické javy | iné |
| **Január** | 354 | 72 | 118 | 13 | 25 | 126 |
| **Február** | 290 | 63 | 92 | 0 | 20 | 115 |
| **Marec** | 354 | 74 | 89 | 33 | 26 | 132 |
| **Apríl** | 354 | 61 | 104 | 37 | 18 | 134 |
| **Máj** | 370 | 80 | 111 | 7 | 20 | 152 |
| **Jún** | 421 | 88 | 121 | 12 | 63 | 137 |
| **Júl** | 395 | 75 | 48 | 17 | 90 | 165 |
| **August** | 480 | 87 | 88 | 108 | 51 | 146 |
| **September** | 505 | 95 | 209 | 31 | 76 | 94 |
| **Október** | 621 | 148 | 254 | 28 | 100 | 91 |
| **November** | 460 | 64 | 233 | 13 | 83 | 67 |
| **December** | 200 | 53 | 76 | 0 | 35 | 36 |
| **SPOLU:** | **4 804** | **960** | **1 543** | **299** | **607** | **1 395** |

Tabuľka znázorňuje počty intervencií za jednotlivé mesiace v roku 2012 a tiež oblasti spomínaných intervencií. Viditeľne nízke je číslo z oblasti zamestnanosti, čo je spôsobené tým, že v našom regióne je málo pracovných miest a v súčasnosti existuje mnoho predsudkov voči uchádzačovi o zamestnanie, ktorý je rómskeho pôvodu.

**Projekty na základe spolupráce Mesta Stará Ľubovňa a ETP Slovensko**

**Projekt Komunita na ceste k prosperite** v rámci Programu švajčiarsko-slovenského partnerstva sa v Starej Ľubovni začal realizovať od 1. augusta 2012 a prostredníctvom svojich hlavných aktivít napĺňa hlavný cieľ projektu : dosiahnuť vnútornú obrodu u detí a mládeže z rizikových skupín obyvateľov posilnením, skvalitnením a rozšírením sociálnych služieb avzdelávania poskytovaných v sieti denných komunitných centier (KC).

Podmienkou realizácie tohto projektu je spolupráca s Mestom Stará Ľubovňa a podpísanie zmluvy o partnerstve. Mesto Stará Ľubovňa sa zmluvou zaviazalo poskytnúť priestory pre realizáciu aktivít projektu a podporu pri vytváraní partnerstiev so základnými školami. ETP Slovensko sa zmluvou zaviazalo zabezpečiť aktivity pre cieľovú skupinu projektu v rozsahu minimálne 8 hodín denne, zamestnať pracovníka pre realizáciu týchto aktivít ( vedúci KC pre projekt Komunita ne ceste k prosperite) ako aj uhradiť mzdu ( na dohodu) pre 3 tútorov mimoškolských aktivít a 5 mentorov. ETP Slovensko tiež vybaví KC potrebným vybavením a materiálom potrebným na realizáciu všetkých aktivít projektu

V KC sa prednostne venujú štyrom skupinám detí a mládeže: v predškolskom veku, deťom v prvých ročníkoch ZŠ (absolventi predškolskej prípravy z predchádzajúcich rokov realizácie projektov ETP), deťom v posledných ročníkoch ZŠ, študentom stredných škôl.

**Hlavné aktivity projektu:**

*Predškolská príprava* – praktická príprava pre deti vo veku do 5 rokov pred nástupom do školy, osvojenie si slovenského jazyka, získanie: komunikačných, manuálnych a motorických zručností, osvojenie základných farieb, čísel a jednoduchých básničiek. Realizuje sa v každom 4x do týždňa za účasti v priemere 8-10 detí. Metodické materiály a supervíziu zabezpečuje skúsená odborníčka z tejto oblasti.

*Finančné vzdelávanie* – vzdelávanie pre vekovú skupinu od 12 rokov 1 x do týždňa. Účastníci vzdelávania hravou formou získajú vedomosti , zručnosti a odpovede na otázky ako: na čo slúžia peniaze v spoločnosti a aká je ich funkcia, aké sú ich plány do budúcnosti, aký spôsob získavania peňazí je správny, základné kroky ako zostaviť jednoduchý rozpočet a pod. K výučbe je spracovaná metodické príručka a supervízor, ktorý minimálne raz za mesiac sa stretáva s deťmi v každom KC.

*Zdravotná osveta* – pre vekovú skupinu od 12 rokov. Metodika spracovaná supervízorom na témy z oblasti zdravia, prevencie, sexuálnej a protidrogovej prípravy s hlavným cieľom zlepšiť zdravý životný štýl v komunitách a zvýšiť vek prvorodičiek. Supervízor minimálne 1x v mesiaci sa stretne deťmi v KC a prenáša novú tému.

*Doučovanie* – v KC sa vytvoril priestor pre doučovanie deti a mládeže navštevujúce základné a stredné školy. Je vytvorený priestor pre písanie domácich úloh, možnosti vyhľadávania preberaných tém cez internet, pomoc pri štúdiu v predmetoch s ktorými má žiak problém a pod.

*Nízko prahové aktivity* sa realizujú 4x do týždňa a navštevujú ich deti všetkých vekových kategórii. Spôsob trávenia voľného času si vyberajú sami podľa svojho záujmu.

*Mimoškolské aktivity*( MŠA) - sú zabezpečené 3 tútormi : Počítačovo čitateľský krúžok – realizovaný 1x do týždňa, Tvorivé ruky – rozvoj kreativity a praktických zručnosti pre dievčatá vo veku od 12 rokov, Remeselná dielňa – rozvoj manuálnych zručnosti pre chlapcov. Pre realizáciu praktických zručnosti cieľovej skupiny bola v októbri 2012 otvorená v KC remeselná dielňa, ktorej vybavenie zabezpečilo ETP Slovensko a miestnosť na realizáciu aktivít opravilo Mesto Stará Ľubovňa.

Pre podporu nadaných žiakov je vytvorený mentorský program. V rámci projektu pracujú s deťmi 5 mentori. Každý mentor individuálne pracuje s dvoma svojimi chránencami. Úlohou mentorov je vybudovať si vzťah s deťmi a mládežou, podporovať ich rast a rozvoj . Ciele práce mentorov s chránencami sú prevažne z oblasti dosiahnutia úspechov v oblasti vzdelávania, úspešného ukončenia povinnej školskej dochádzky a v pokračovaní štúdia na strednej škole. Mentor sa stretáva so svojimi chránencami minimálne 1x do týždňa 2 hodiny.

**Habitat** – bezúročné pôžičky účelovo viazané na pomoc pri zlepšovaní životných podmienok rodinám s nízkym príjmom boli poskytnuté so súhlasom primátora mesta Stará Ľubovňa len klientom, ktorí úspešne ukončili sporiaci projekt. Od roku 2008 bola pôžička poskytnutá 49 klientom. Pôžičku splatili 6 klienti. V roku 2012 bola výnimočne poskytnutá pôžička 1 klientke. Poskytovanie pôžičiek bolo pozastavené pre nedostatočné splácanie zo strany väčšiny klientov.

**IDA** – účty osobnostného rozvoja tzv. sporiaci projekt. Projekt v roku 2012 úspešne ukončilo 15 klientov , v súčasnosti ešte sporí 7 klientov. Finančné prostriedky z nasporenej sumy a bonusu boli použité vo väčšine prípadov na zlepšenie kvality bývania, ale aj na podporu vzdelávania.