

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: XX/2013**

**Dňa: 21.02.2013**

**K bodu programu:** **č. 23**

**Názov materiálu: Informatívna správa o kriminalite a priestupkovosti na území mesta Stará Ľubovňa za rok 2013**

**Materiál vypracoval a predkladá: JUDr. Ján Pivovarník, náčelník mestskej polície**

**Podpis: \_\_\_\_\_\_\_\_\_\_\_\_\_\_\_\_\_\_**

# ÚVOD

Mestská polícia /ďalej len MsP/ v Starej Ľubovni je poriadkový útvar mesta zriadený MsZ všeobecne záväzným nariadením č.3 zo dňa 14.5.1992 v zmysle § 19 Zákona č.369/1990 Zb. o obecnom zriadení s účinnosťou od 30.5.1992.

V roku 2012 bola činnosť MsP v Starej Ľubovni v zmysle zákona 564/1991 Zb. o obecnej polícii zameraná najmä na:

* Zabezpečovanie verejného poriadku v meste, spolupôsobenie pri ochrane jeho obyvateľov a iných osôb v meste pred ohrozením ich života a zdravia
* Spoluprácu s útvarmi policajného zboru pri ochrane majetku mesta, majetku občanov, ako aj iného majetku v meste pred poškodením, zničením, stratou alebo pred zneužitím
* Ochranu životného prostredia v meste
* Dodržiavanie poriadku v meste, čistoty a hygieny v uliciach, iných verejných priestranstvách a verejne prístupných miestach
* Vykonávanie a kontrolu všeobecne záväzných nariadení mesta, uznesení MsZ a rozhodnutí primátora
* Plnenie úloh na úseku prevencie
* Plnenie úloh ustanovených osobitným predpisom na úseku bezpečnosti a plynulosti cestnej premávky.

Okrem základného zákona o obecnej polícii pre obecnú políciu vyplynuli aj ďalšie úlohy a oprávnenia, ktoré sú uvedené najmä v týchto zákonoch:

1. Zákon č. 372/1990 Zb. o priestupkoch
2. Zákon č. 8/2009Zb. o cestnej premávke
3. Zákon č. 71/1967 Zb. o správnom konaní
4. Zákon č. 300/2005 Zb. – Trestný zákon
5. Zákon č. 282/2002 Zb., ktorým sa upravujú niektoré podmienky držania psov
6. Zákon č. 219/1996 Zb. o ochrane pred zneužívaním alkoholických nápojov...
7. Zákon č.377/2004 Zb. o ochrane nefajčiarov
8. Zákon č. 223/ Zb. o odpadoch
9. Zákon č.19/2003 o strelných zbraniach a strelive
10. Všetky VZN mesta Stará Ľubovňa, v ktorých ja MsP uvedená ako kontrolný orgán mesta.

# OBLASŤ PESONALISTIKY

V roku 2012 sa na plnení úloh MsP v Starej Ľubovni podieľalo deväť policajtov a jedna občianska pracovníčka – referentka.

Všetci policajti spĺňajú predpoklady plnenia úloh – vzdelanie, špeciálne školenia, streleckú prípravu aj odbornú v oblastiach kde plnia úlohy. V spolupráci s ÚPSVaR v Starej Ľubovni sme po vykonanom výberovom konaní obsadili miesta na kamerovom monitorovacom systéme občanmi s telesným postihnutím v počte 3, ktorí realizujú kontrolu jednotlivých časti mesta, ktoré sú sledované súčasným kamerovým systémom, za dodržania všetkých zákonných ustanovení. Tento projekt sa osvedčil a priamym sledovaním sme zaznamenali zvýšený počet objasnených priestupkov v meste.

# MATERIÁLNO – TECHNICKÉ ZABEZPEČENIE

Úsek materiálno-technického zabezpečenia sa realizoval na základe potrieb MsP a v rámci možnosti schváleného rozpočtu na rok 2012.

Obmena a doplňovanie opotrebovaných výstrojných súčiastok sa realizovala v nevyhnutnej miere v súlade s Organizačným poriadkom MsP Stará Ľubovňa. Údržba, oprava a nákup technických prostriedkov potrebných pre plnenie služobných úloh, servis vozidiel, servis a oprava technických prostriedkov spojenia, výpočtovej techniky a pod. sa vykonávali iba v nevyhnutnej miere pri výskyte poruchy. V budúcom období je potrebná postupná obmena zbraní, pre ich životnosť.

Mestská polícia je vybavená nasledovnými technickými prostriedkami:

* 2 ks osobnými motorovými vozidlami, nové služobné auto Fábia s príslušenstvom a opravené staršie osobné auto Fábia, ktoré sme sprevádzkovali, avšak je veľmi poruchové a je navrhnuté ho predať, alebo definitívne vyradiť
* 1 ks základňová rádiostanica
* 1 ks vozidlová rádiostanica
* 8 ks osobných zbraní so zásobníkom
* 1 ks malorážka so zameriavačom
* 1 ks malorážková pištoľ
* trezor na uloženie zbraní
* 4 prenosné rádiostanice, 2 je potrebné vymeniť, resp. dokúpiť
* 1 ks videokamera
* 1 ks fotoaparát
* zariadenie kancelárii a šatne
* tlačiareň
* PC s príslušenstvom
* 9 ks technických prostriedkov na zabránenie odjazdu motorového vozidla/ papuča/
* 10 reflexných viest
* 8 ks bateriek do služby
* vnútorný kamerový systém
* vonkajší kamerový systém v meste a obslužné pracovisko v priestoroch MsP.

V priebehu roka 2012 sme mali v pláne kúpiť prístroj na meranie alkoholu v dychu, tento zámer sme však nesplnili a tak je potrebné tento nákup realizovať v tomto roku, na riešenie požívania alkoholických nápojov v meste, či už mladistvými, maloletými, ale aj občanmi na verejne prístupných miestach. Zrealizovali sme nákup a montáž, spojazdnenie linky 159, ktorá je spoplatnená, ale slúži občanom na priamy kontakt so službukonajúcim policajtom. V tomto roku by bolo potrebné k tejto linke dokúpiť a realizovať záznamník, pre potreby v čase keď policajti službu nevykonávajú, ale môžu riešiť problém po nástupe do služby.

# PRAKTICKÁ ČINNOSŤ

Praktická činnosť MsP v Starej Ľubovni bola realizovaná v zmysle všeobecne záväzných právnych predpisov, uznesení MsZ, rozhodnutí primátora mesta a pokynov náčelníka MsP. Vzhľadom na rozsah úloh je jeho činnosť rozdelená do nasledovných oblastí:

* zabezpečenie kľudu a verejného poriadku v meste
* spolupôsobenie s príslušnými útvarmi PZ v meste pri ochrane majetku mesta, majetku občanov, ako aj iného majetku v meste pred poškodením, zničením, stratou alebo zneužitím
* ochrana životného prostredia v meste
* dodržiavanie poriadku, čistoty a hygieny v uliciach, iných verejných priestranstvách a verejne prístupných miestach
* dozor nad dodržiavaním pravidiel cestnej premávky vo vymedzenom rozsahu
* kontrolu dodržiavania VZN mesta, plnenie uznesení MsZ a rozhodnutí primátora mesta
* objasňovanie priestupkov a riešenie priestupkov v blokovom konaní vo vymedzenom rozsahu
* oznamovanie priestupkov, ktorých riešenie nepatrí do pôsobností mesta
* plnenie úloh na úseku prevencie.

## Plnenie týchto úloh bolo realizované formou:

* riadiacej, organizátorskej a kontrolnej činnosti náčelníka MsP
* hliadkovou a obchádzkovou službou
* činnosťou pracoviska stálej služby
* činnosťou obslužného pracoviska monitorovacieho kamerového systému
* spoluprácou s PZ, inými útvarmi, orgánmi a organizáciami
* spoluprácou s poslancami MsZ komisiami MsZ
* spoluprácou s oddeleniami MsÚ a organizáciami v zriaďovateľskej pôsobnosti mesta
* preventívno – osvetovou činnosťou.

Náčelník MsP riadi, organizuje a kontroluje prácu príslušníkov MsP. Podáva informácie o činnosti MsP primátorovi mesta na úseku obecných vecí, verejného poriadku a výsledkoch činnosti MsP.

Spolupracuje s riaditeľom Okresného riaditeľstva PZ v Starej Ľubovni a orgánmi štátnej správy, životného prostredia. Predkladá primátorovi Požiadavky na zabezpečenie činnosti MsP a zodpovedá za hospodárne využívanie zverených prostriedkov. Zabezpečuje odborný výcvik príslušníkov MsP. Zúčastňuje sa porád vedenia mesta, zasadnutí komisii MsZ a ostatných porád s orgánmi a organizáciami na teritóriu mesta. Plní ďalšie pokyny primátora mesta.

Počas roka 2012 sa náčelník MsP pravidelne zúčastňoval na poradách vedenia mesta, zasadnutiach komisii, je členom komisie verejného poriadku. Zúčastňoval sa zasadnutí Združenia náčelníkov obecných a mestských polícii Slovenska, ktorej je členom, kde sa prejednávali aktuálne problémy činnosti obecných a mestských polícii – pripravovaný zákon o obecnej polícii, nový zákon o sociálnom zabezpečení príslušníkov MsP.

### Hliadková a obchôdzková služba

V priebehu roka sme teritórium mesta rozdelili na 5 UČO – územných častí obvodu, ktoré sú pridelené jednotlivým príslušníkom MsP tak, aby kopírovali jednotlivé časti mesta a ulice podľa zaťaženosti, bezpečnostnej situácie a momentálneho riešenia situácie. Hliadkovú službu vykonávajú všetci príslušníci MsP v obvode celého mesta. Vzhľadom na personálny stav na MsP nie je možné vykonávať službu nepretržite, preto sú služby plánované na jednotlivé dni podľa dlhodobého vývoja bezpečnostnej situácie. Počas roka bolo zistených 656 priestupkov, čo môžem hodnotiť veľmi pozitívne, lebo došlo ku nárastu zistenia a realizácie priestupkov oproti roku 2011 o 408 priestupkov.

Skladba riešenia priestupkov je následovná: 562 priestupkov bolo riešenie v doprave, jedná sa priestupky v statike, teda zle parkovanie, parkovanie na zakázanom mieste, zákaz vjazdu.

Pri prejednávaní resp. realizácii týchto priestupkov bolo priložených 90 krát blokovacie zariadenie na zabezpečenie odjazdu motorových vozidiel / papuče/.

V 94 prípadoch bola uložená pokuta za porušenie VZN o zákaze fajčenia ne verejnosti, resp. na miestach, kde je zakázané fajčiť či už zákonom, alebo VZN a požívanie alkoholických nápojov na verejnosti.

V priebehu roka boli uložené finančné pokuty v blokovom konaní v celkovej výške 7060 eur, ktoré sú príjmom mesta. Je potrebné konštatovať, že aj v tomto smere došlo ku zvýšeniu činnosti, lebo oproti roku 2011 došlo ku zvýšeniu výberu pokút o 3975 eur. Počas služobnej činnosti nebol zistený žiadny trestný čin.

V hliadkovej činnosti bolo v priebehu roka odchytených celkom 30 psov, ktorí boli umiestnení v karanténnej stanici v priestoroch firmy Ekos. Niektorí boli vrátení majiteľom, niektorí utratení pre zdravotný stav, resp. pre zranenia. Pre zlepšenie a ochranu životného prostredia v meste sme iniciovali osadenie košov na psie exkrementy v počte 10, ktoré sa využívajú a pri platení poplatkov za psov boli majiteľom dávané mikroténové sáčky na tieto exkrementy. Bolo skontrolovaných 37 majiteľov psov, väčšinou mali pri sebe sáčky na psie exkrementy, nedostatky boli v tom, že psy nemali známku, alebo bol pes prihlásený v obci v rámci okresu.

V tejto časti je potrebné spomenúť aj činnosť a spoluprácu s organizačným a právnym oddelením mesta, ktoré po svojom rozšírení, teda po prijatí dvoch právnikov začalo činnosť v správnom konaní, ktoré na úrade absentovalo a v priebehu 8 mesiacov riešilo celkom 65 priestupkov, z prijatých 91. V správnom konaní boli vybrané pokuty v celkovej výške 505 eur.

Neodmysliteľnou súčasťou činnosti je aj spolupráca s inými organizáciami, pre ktoré v zmysle zákona sme povinný vykonávať doručovanie pošty nezastihnuteľných účastníkov konania, resp. občanov bez trvalého bydliska. V priebehu roka sme doručili celkom 282 poštových zásielok zo súdov, exekútorov a iných vyšších súdnych inštancii. Pre potreby súdov a PZ sme vypracovali 187 charakteristík.

Hliadková a obchôdzková služba bola orientovaná v príslušných časových intervaloch do lokalít, ktoré sa na základe vlastných analýz, vývoja bezpečnostnej situácie a požiadaviek občanov javili ako najproblematickejšie. Vo februári 2012, kedy došlo ku kritickej situácii v meste s dodávkami vody občanom, policajti veľmi aktívne spolupracovali s hasičským a záchranným zborom pri zabezpečovaní vody pre občanov a to aj v čase svojho osobného voľna.

Z každej hliadkovej služby sú spracované záznamy, ktoré po vyhodnotení slúžia k analýze bezpečnostnej situácie, prijímaniu adekvátnych opatrení a hodnoteniu efektivity práce príslušníkov MsP. Pozitívnym ukazovateľom práce a činnosti príslušníkov MsP je aj to, že v priebehu roka nebola na policajtov podaná oficiálna sťažnosť na výkon ich služby.

Je potrebné na tomto mieste spomenúť činnosť rómskej občianskej hliadky, ktorá vykonávala svoju činnosť v teritóriu, ktoré je z pohľadu bezpečnosti najkritickejšie a to v mestskej časti Podsadek a na ulici Továrenskej. Hliadka v Podsadku bola zložená z piatich členov – rómov a na Továrenskej ulici jeden člen. Svojou prítomnosťou, ale aj spoluprácou s MsP sa obmedzilo páchaniu trestnej činnosti v týchto obvodoch a zlepšeniu čistoty a upratovania. Projekt, cez ktorý sme realizovali činnosť týchto hliadok sa ukončil a tak mesto uzavrelo dohody o vykonaní práce, lebo v čase keď tieto hliadky neboli došlo ku problémom, hlavne s čistotou v osadách. Problém nastal aj v doručovaní poštových zásielok a tak hliadka spolupracuje s poštovou doručovateľkou od októbra 2012. Aj v tomto roku v spolupráci s úradom práce chceme zamestnať občanov z Podsadku v tejto hliadke.

### Činnosť stálej služby

Začiatkom mesiaca november sme zriadili činnosť stálej služby. Problémom je nedostatočný personálny stav, kde nie je možné zrealizovať stálu službu v plnom rozsahu, ktorá by bola nepretržite na oddelení a prijímala by nepretržite informácie od hliadky a občanom. Stála služba je iba v troch dňoch a to: pondelok, streda a piatok v doobedňajších hodinách. Po nástupe občanov na kamerový systém plánujeme služby tak, aby na stálej službe bol policajt, ktorý prijíma oznámenia od občanov a organizuje činnosť hliadky. Podarilo sa oživiť telefónnu linku 159.

### Činnosť obslužného pracoviska monitorovacieho kamerového systému

Kamerový systém, ktorý je v súčasnosti nainštalovaný v jednotlivých častiach mesta spĺňa potreby pre činnosť MsP iba v obmedzenej miere. V meste je nainštalovaných 13 kamier a v budove sú 3 kamery. Tieto kamery sú v častiach, kde je najväčší pohyb osôb, resp. na miestach kde je to potrebné pre bezpečnostnú situáciu v meste.

Pre skvalitnenie celého kamerového systému bol vypracovaný projekt na výzvu na rok 2012, kde v prípade úspešnosti s mali možnosť získať až 30000 Eur. V projekte sme neuspeli a tak aj v tomto roku 2013 sme využili možnosť a podali sme projekt na rozšírenie kamerového systému vo výške 15000eur. Ak by sme v projekte uspeli, realizáciou a montážou kamier, by sme pokryli viac ako 60% celého mesta.

### Spolupráca s policajným zborom, inými útvarmi, orgánmi a organizáciami

Z hľadiska poslania MsP bola v roku 2012 najintenzívnejšia spolupráca s útvarmi policajného zboru, Okresného riaditeľstva v Starej Ľubovni, spolupráca pri jednotlivých akciách v meste je na dobrej úrovni. Boli zorganizované spoločné dopravno-bezpečnostné akcie a veľmi dobrá spolupráca je na rôznych akcii, ktoré sú organizované mestom, ale aj inými zložkami. Spolupráca bola orientovaná hlavne do problematiky zabezpečovania kľudu a verejného priadku, bezpečnosti obyvateľov a dodržiavania dopravnej disciplíny. Boli to akcie začiatku letnej turistickej sezóny, akcie na hrade, Ľubovniansky jarmok, Mikuláš, Silvester, ale aj športové a spoločenské akcie.

### Spolupráca s poslancami MsZ a jednotlivými komisiami MsZ

Spolupráca s poslancami MsZ sa uskutočňovala podľa potrieb formou osobného kontaktu, účasťou náčelníka MsP na zasadnutí jednotlivých komisii MsZ, na ktoré bol prizývaný, na zasadnutí MsZ a na stretnutiach organizovanými primátorom mesta, kde sa riešili problémy mesta / Podsadek/. Najintenzívnejšia činnosť je v komisii verejného poriadku, ktorej je náčelník MsP členom. Zo zasadnutí tejto komisie vyplynulo veľa podnetov, námetov a odporúčaní, ktoré následne boli činnosťou MsP realizované. MsP s plnou vážnosťou pristupovala aj ku riešeniu požiadaviek a námetov poslancov, ktoré vyplynuli z rozpráv na MsZ, interpelácii ale aj osobných stretnutí a požiadaviek.

### Spolupráca s oddeleniami MsÚ a organizáciami v zriaďovateľskej pôsobnosti mesta

Spolupráca na tomto úseku sa uskutočňovala v záujme naplňovania základných úloh a poslania samosprávy, úloh z porád vedenia, pokynov primátora a požiadaviek jednotlivých oddelení MsÚ a organizácii v zriaďovateľskej pôsobnosti mesta. Najintenzívnejšia spolupráca bola s oddelením podnikateľských činností, oddelením životného prostredia, oddelením kultúry a sociálnym oddelením. Jednalo sa o odvoz komunálneho odpadu, čistoty okolo kontajnerov, starostlivosť o bezdomovcov, kontrola psov a priestorov, kde sa pohybujú. Dobrá spolupráca bola s firmou Ekos, pri ustajňovaní odchytených psov, so Slobytermom pri vysťahovaní obyvateľov, ktorí boli neplatičmi ale aj s VPS – kou pri realizácii úloh spojených s cestnou dopravou, údržbou ciest a miestnych komunikácii. Vysoko kladne je potrebné hodnotiť aj osobnú účasť policajtov, aj v čase osobného voľna na oprave a sprevádzkovaní Hájenky, zariadenia mestského úradu, ktorá po rokoch chátrania je opravená a spojazdnená na používanie pre občanov mesta.

Úroveň tejto spolupráce bola predmetom hodnotenia na poradách primátora mesta a poradách prednostu MsÚ, pričom na adresu MsP neboli vznesené vážnejšie pripomienky.

### Preventívno – osvetová činnosť

Preventívno – osvetová činnosť MsP je na požadovanej úrovni. Na túto činnosť ja vyčlenený jeden policajt MsP, ktorý v rámci programu prevencie pripravuje akcie aj v spolupráci s príslušníkmi PZ v Starej Ľubovni. Tieto aktivity boli realizované najmä formou poradenstva, prednášok, besied, stretnutí a praktických ukážok s cieľom:

-zvýšiť dôveru detí a mládeže a verejností vo vzťahu k polícii – realizácia služby na prechodoch pred školami pred začiatkom vyučovania na ul. Levočskej, ale aj na Mierovej. V tejto oblasti však je možné zlepšiť činnosť a to aj aktivitou zo strany riaditeľov škôl, kde v priebehu roka nebol veľký záujem na prednášky a ukážky od policajtov MsP.

# ZÁVER

Možno konštatovať, že Mestská polícia v Starej Ľubovni v roku 2012 splnila úlohy, ktoré pre ňu vyplynuli bez vážnejších výhrad zo strany primátora mesta, poslancov MsZ, vedenia mesta i ostatných orgánov a organizácii. V priebehu roka neboli žiadne mimoriadne udalosti a ani neboli závažné narušenia verejného poriadku.

UZNESENIE: Mestské zastupiteľstvo po prejednaní v mestskej rade berie na vedomie

Informáciu o kriminalite a priestupkovosti na území mesta Stará Ľubovňa

za rok 2012